ระดมทีมรับมือ ฝนจ่อถล่มกรุง
จากเหตุการณ์ฝนถล่มเมืองกรุงจนถนนหลายสายจมอยู่ใต้บาดาล สร้างความโกลาหลต่อคนเมืองหลวง เมื่อค่ำวันศุกร์ที่ 7 มิ.ย.ที่ผ่านมา ขณะเดียวกัน กรม อุตุนิยมวิทยาพยากรณ์ลักษณะอากาศประเทศไทยในช่วงระหว่างวันที่ 9-12 มิ.ย. จะมีมรสุมตะวันตกเฉียงใต้ที่พัดปกคลุมทะเลอันดามันและประเทศไทยมีกำลังแรงขึ้น จะทำให้ประเทศไทยมีฝนตกเพิ่มมากขึ้น กับมีฝนตกหนักโดยกรุงเทพมหานครและ ปริมณฑล,ความคืบหน้าในการรับมือฝนจากหน่วยงานรัฐ เมื่อบ่ายวันที่ 10 มิ.ย. พล.ท.วีรชน สุคนธปฏิภาค รองโฆษกประจำสำนักนายกรัฐมนตรี เผยว่า พล.อ.ประยุทธ์ จันทร์โอชา นายกรัฐมนตรี สั่งการให้กระทรวงมหาดไทยบูรณาการทุกหน่วยงานที่เกี่ยวข้องเร่งแก้ไขปัญหาน้ำท่วม และการจราจรติดขัดในช่วงที่ฝนตกหนักโดยเฉพาะในพื้นที่ กทม. และให้ขยายผลไปยังจังหวัดต่างๆที่เสี่ยงเกิดปัญหา ทั้งเรื่องการระบายน้ำ ระบบไฟฟ้า เครื่องสูบน้ำ รถเสีย เสาไฟฟ้า แผงป้ายโฆษณาล้ม และอื่นๆ เพื่อบรรเทาความเดือดร้อนให้ได้รับผลกระทบน้อยที่สุด โดยนายกรัฐมนตรีกำชับว่า ปัญหาน้ำท่วมและรถติดเป็นเรื่องที่ซับซ้อนเกี่ยวข้องกับหลายฝ่าย ให้บูรณาการทั้งเจ้าหน้าที่พลเรือน ตำรวจ ทหาร จิตอาสา และสถาบันอาชีวศึกษา ช่วยกันปฏิบัติหน้าที่ให้เกิดประสิทธิภาพสูงสุด พร้อมทั้งขอความร่วมมือภาคเอกชนและประชาชนที่เป็นเจ้าของพื้นที่ที่เป็นเส้นทางระบายน้ำ พิจารณาหารือกับเจ้าหน้าที่เพื่อแก้ปัญหาอย่างยั่งยืน,ขณะที่ พล.ท.คงชีพ ตันตระวาณิชย์ โฆษก กระทรวงกลาโหม กล่าวว่า พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม สั่งการให้ฝ่ายปกครอง ทหารและตำรวจ ประสานการทำงานอย่างใกล้ชิด รับมือกับอุทกภัย น้ำหลาก ดินโคลนถล่ม และน้ำท่วมขังในเมืองใหญ่ทั่วประเทศ ให้ปรับแผนเตรียมความพร้อม ป้องกันแก้ปัญหาให้ครอบคลุมในพื้นที่เสี่ยง เร่งช่วยเหลือประชาชนให้ทันสถานการณ์ เพื่อลดความเสียหายในชีวิต ทรัพย์สินของประชาชนในพื้นที่ ขอให้ประสานสาธารณสุขพื้นที่ ร่วมระวังป้องกันโรคระบาด และควบคุมโรคไข้เลือดออกที่กำลังระบาด ขอให้ฝ่ายปกครองโดย กทม.ลงพื้นที่ทำงานร่วมกับชุมชนในทุกเขต เร่งสำรวจพื้นที่เสี่ยง กำหนดมาตรการป้องกันอันตรายจากไฟฟ้ารั่ว โดยเฉพาะระบบระบายน้ำในพื้นที่รับน้ำ และติดตั้งเครื่องสูบน้ำเพิ่มเติมให้เพียงพอ ควบคู่กับเร่งเปิดช่องทางระบายน้ำที่อาจถูกปิดทับจากการปรับผิวถนน ขยะหรือเศษวัสดุก่อสร้าง พร้อมขอให้ตำรวจและทหารช่วยคลี่คลายปัญหาจราจรที่เกิดจากการชะลอตัวของรถ อุบัติเหตุและเครื่องยนต์ดับ โดยให้กองทัพสนับสนุนยานพาหนะล้อสูง ชุดช่าง อำนวยความสะดวกให้ประชาชนและช่วยเหลือจนกว่าสถานการณ์จะคลี่คลาย,เย็นวันเดียวกัน พล.ต.อ.จักรทิพย์ ชัยจินดา ผบ.ตร.เปิดเผยว่า กำชับให้ทุกกองบัญชาการในสังกัดภูธร 1-9 บช.ตชด. กองบินตำรวจ โรงพยาบาลตำรวจ และหน่วยงานในสังกัดที่เกี่ยวข้อง วางแผนเพื่อสนับสนุน ในการป้องกันและแก้ไขปัญหาอุทกภัยให้เป็นไปด้วยความเรียบร้อย ส่วนกรณีที่อาจเกิดปัญหาน้ำท่วมขังพื้นผิวการจราจร และการอำนวยความสะดวกให้กับผู้ใช้รถใช้ถนนในกรุงเทพมหานคร และปริมณฑล สั่งให้ บช.น. บก.จร.และพื้นที่ใกล้เคียงดำเนินการ 1.สำรวจพื้นที่ที่เกิดปัญหาด้านการจราจรจากน้ำท่วมขังเมื่อเกิดฝนตก พร้อมกำหนดแนวทางแก้ไขปัญหาอย่างเป็นระบบ 2. ประสานการปฏิบัติกับหน่วยงานที่เกี่ยวข้อง 3.เตรียมความพร้อมด้านกำลังพล,จัดเจ้าหน้าที่ตำรวจประจำจุดที่เคยมีปัญหาน้ำท่วมขังผิวจราจร ตลอดจนจัดชุดช่วยเหลือ สามารถออกปฏิบัติหน้าที่ได้ทันที 4. จัดเตรียมอุปกรณ์ เครื่องมือ เครื่องใช้ที่จำเป็น ได้แก่ รถยก สเปรย์ไล่ความชื้น เสื้อกันฝน รองเท้ายาง แผ่นป้ายแสดงข้อความที่ต้องการประชาสัมพันธ์ แนะนำ หรือคำเตือนต่างๆ ไว้ให้พร้อม,5.จัดทำแผนปฏิบัติการ (Action Plan) อำนวยความสะดวกการจราจร และจัดชุดเคลื่อนที่เร็วเพื่อช่วยเหลือประชาชนรองรับและสนับสนุนการ แก้ไขปัญหาการจราจรกรณีฝนตกน้ำท่วมขังผิวการจราจร 6. ให้สำรวจคลองระบายน้ำ ที่ตั้งเครื่องระบายน้ำ รายชื่อเจ้าหน้าที่ที่รับผิดชอบ ในเขตพื้นที่รับผิดชอบพร้อมเบอร์โทรศัพท์ พร้อมกันนี้ ขอประชาสัมพันธ์แจ้งเตือนพี่น้องประชาชนเตรียมพร้อมรับมือและระมัดระวังอันตรายจากสถานการณ์ภัยทางธรรมชาติต่างๆ โดยให้ติดตามพยากรณ์อากาศและประกาศเตือนภัยอย่างใกล้ชิด ขอยืนยันว่าพร้อมที่จะรับใช้พี่น้องประชาชนและเป็น องค์กรบังคับใช้กฎหมาย ที่ประชาชนเชื่อมั่นและศรัทธา,ก่อนหน้านี้ เมื่อเวลา 13.00 น. วันเดียวกัน ที่อาคารธานีนพรัตน์ ศาลาว่าการ กทม.2 (ดินแดง) พล.ต.อ.อัศวิน ขวัญเมือง ผู้ว่าฯ กทม. กล่าวถึงสถานการณ์ฝนและระบบป้องกันน้ำท่วมกรุงเทพฯว่า เหตุการณ์ฝนตกน้ำท่วมในพื้นที่กรุงเทพฯ เมื่อวันที่ 7 มิ.ย.ที่ผ่านมา พบปัญหาคือ ฝนตกเยอะ น้ำระบายไม่ทัน ปริมาณฝนตกสะสมสูงถึง 136 มม. จากการคาดการณ์ปริมาณฝนสะสมตลอดเดือน มิ.ย. จะมีปริมาณฝนสะสมเฉลี่ย 200 มม. แต่ปรากฏว่าเพียงวันเดียวมีฝนตกมากถึง 136 มม. เครื่องผลักดันน้ำภายในอุโมงค์ระบายน้ำบางซื่อเกิดเหตุไฟฟ้าขัดข้อง ส่วนหนึ่งเกิดเพราะฟิวส์ขาด การไฟฟ้านครหลวง (กฟน.) ได้เปลี่ยนฟิวส์ใหม่ทั้งหมด อุโมงค์บางซื่อ มีเครื่องผลักดันน้ำ 6 ตัว ได้ขอให้เจ้าหน้าที่ กฟน.เข้าประจำสถานีสูบน้ำ อุโมงค์ระบายน้ำ หรือที่ศูนย์ควบคุมระบบป้องกันน้ำท่วมฯ ร่วมกับเจ้าหน้าที่สำนักการระบายน้ำ เมื่อ กทม.ได้รับรายงานจากเรดาร์ ตรวจพบกลุ่มฝนในพื้นที่กรุงเทพฯเพื่อจะได้แก้ไขปัญหาเกี่ยวกับไฟฟ้าได้ทันท่วงที,ผู้ว่าฯ กทม.กล่าวต่อว่า อุโมงค์ระบายน้ำบางซื่อที่ขัดข้อง เกิดจากแหล่งจ่ายไฟฟ้า อุโมงค์รับกระแสไฟจากสถานีจ่ายไฟสามเสน และบางซ่อน ขณะฝนตกทั้ง 2 แห่ง ไฟฟ้าดับพร้อมกัน ทำให้เครื่องสูบน้ำทั้ง 6 ตัวหยุดทำงานด้วย ปัญหาที่เกิดขึ้นไม่ได้เป็นข้อแก้ตัวของผู้ว่าฯ กทม. ยอมรับสภาพความบกพร่องของ กทม.ไม่ได้ปฏิเสธความรับผิดชอบ และไม่โทษใคร ส่วนในอนาคตจะมีปัญหาเรื่องไฟฟ้า หรือเครื่องสูบขัดข้องอีกหรือไม่นั้น ได้มอบหมายให้หน่วยงานที่เกี่ยวข้องศึกษาเรื่องเครื่องสำรองไฟฟ้าที่อุโมงค์บางซื่อ โดยให้พิจารณาจัดซื้อ เพราะเห็นว่ามีความจำเป็น เช่น หากเกิดไฟดับทั่วกรุงเทพฯขณะที่ฝนตก เราจะทำอย่างไร และอุโมงค์บางซื่อไม่มีไฟฟ้าสำรองตั้งแต่การออกแบบก่อสร้าง ไม่ทราบถึงสาเหตุที่ไม่ติดตั้ง อุโมงค์ก่อสร้างก่อนที่ตนจะมาเป็นผู้ว่าฯ กทม. เครื่องผลักดันน้ำ 6 เครื่องในอุโมงค์ต้องใช้กำลังไฟฟ้าสูงถึง 6,600 โวลต์ เป็นเครื่องขนาดใหญ่ ใช้งบประมาณค่อนข้างสูงจัดซื้อ ปัจจุบัน กทม.มีเครื่องกำเนิดไฟฟ้าเพียง 1,000 โวลต์เท่านั้น และในเมืองไทยไม่มีเครื่องสำรองไฟฟ้าขนาดใหญ่แบบนั้นขาย ส่วนต่างประเทศเท่าที่ทราบ มีประเทศญี่ปุ่นที่มีเครื่องสำรองไฟฟ้าขนาดใหญ่เพื่อรองรับภัยพิบัติ,เมื่อถามว่า ถ้าเกิดฝนตก 130 มม. เหมือนวันศุกร์ที่ผ่านมาอีก จะเกิดเหตุการณ์น้ำท่วมแบบวันที่ 7 มิ.ย.อีกหรือไม่ พล.ต.อ.อัศวินกล่าวว่า เมื่อเปลี่ยนฟิวส์แล้ว คาดว่าน่าจะไม่มีปัญหา ไม่อยากให้เกิดน้ำท่วมด้วย เมื่อถามอีกว่า กรณีมีกระแสให้ผู้ว่าฯ กทม. แสดงความรับผิดชอบด้วยการลาออก มองเรื่องนี้อย่างไร พล.ต.อ.อัศวินตอบว่า ไม่ได้มองอะไร และไม่อยากตอบโต้ เดี๋ยวตนก็ออกไปตามวาระที่พ้นอยู่แล้ว ถ้าออกแล้วน้ำไม่ท่วม ตนออกเดี๋ยวนี้เลยก็ได้ ไม่ได้ยึดติดอยู่แล้ว เดี๋ยวก็หมดวาระแล้ว เราเข้าใจความเดือดร้อน ลาออกแล้วใครจะทำ เดี๋ยวก็ไปไม่ต้องห่วง ไม่มีอะไรจีรังยั่งยืนอะไรหรอก
ในอนาคตจะมีปัญหาเรื่องไฟฟ้า หรือเครื่องสูบขัดข้องอีกหรือไม่นั้น ได้มอบหมายให้หน่วยงานที่เกี่ยวข้องศึกษาเรื่องเครื่องสำรองไฟฟ้าที่อุโมงค์บางซื่อ โดยให้พิจารณาจัดซื้อ
น้ำท่วม,กรุงเทพมหานคร,ฝนตก,กรมอุตุนิยมวิทยา,วีรชน สุคนธปฏิภาค,เครื่องสูบน้ำ